Diari Oficial de la Generalitat Valenciana


Sumari del DOGV 5174, del 11-01-2006 (2006/258)

ORDE de 9 de gener de 2006, de la Conselleria d'Agricultura, Pesca i Alimentació, per la qual es regula la retirada del mercat de fruites i hortalisses amb destinació a biodegradació i alimentació animal en estat fresc, en el marc del règim comunitari de les intervencions en el sector de les fruites i hortalisses.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2006/01/09/(1)/dof/vci/html**

### Dades del document

Número de DOGV
:   5174

Data del DOGV
:   11-01-2006

Secció del DOGV
:   I. DISPOSICIONS GENERALS

Número del document
:   2006/258


Data del document
:   09-01-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * fruit
    * alimentació animal
    * sector agrari
    * biodegradabilitat
    * legislació
    * llegum
    * retirada del mercat

ORDE de 9 de gener de 2006, de la Conselleria d'Agricultura, Pesca i Alimentació, per la qual es regula la retirada del mercat de fruites i hortalisses amb destinació a biodegradació i alimentació animal en estat fresc, en el marc del règim comunitari de les intervencions en el sector de les fruites i hortalisses. [2006/A258]
  
El Reglament (CE) 2200/1996, del Consell, de 28 d'octubre de 1996, pel qual s'establix l'organització comuna de mercats en el sector de les fruites i hortalisses, en el seu títol IV regula el règim de les intervencions, possibilitant la no-posada en venda, per les organitzacions de productors o les seues associacions, de determinades quantitats de productes. Segons el que disposa el seu article 30 els productes retirats del mercat que hagen quedat sense vendre podran tindre com a destinació, entre altres, la seua utilització per a l'alimentació animal en estat fresc o, en cas que no siga possible un altra destinació, a processos de biodegradació.
  
El mencionat reglament ha sigut desenrotllat pel Reglament (CE) 103/2004, de la Comissió, de 21 de gener de 2004, pel que fa al règim de les intervencions i de retirades del mercat en el sector de les fruites i hortalisses, regulant el control i sancions de les distintes modalitats de col·locació dels productes retirats.
  
Esta orde es dicta amb l'objecte de garantir la destinació final dels productes retirats i evitar que tornen als circuits comercials habituals, així com amb la finalitat de garantir que les operacions de retirada de productes amb destinació a l'alimentació animal mitjançant l'escampament en parcel·la o a processos de biodegradació, siguen compatibles amb el respecte al medi ambient.
  
Per tot allò que s'ha exposat, fent ús de les competències que tinc atribuïdes, a proposta del sotssecretari de la Conselleria d'Agricultura, Pesca i Alimentació,
  
ORDENE
  
Article 1. Objecte
  
1. La present orde té com a objecte regular, en l'àmbit de la Comunitat Valenciana, les condicions que han de complir les organitzacions de productors i els ramaders o assimilats en el subministrament i utilització dels productes hortofructícoles retirats del mercat amb destinació a l'alimentació animal en estat fresc mitjançant l'escampament en parcel·la, així com les organitzacions de productors i abocadors autoritzats en el cas de productes destinats a biodegradació, els procediments que s'han de seguir en l'aplicació d'estos mètodes i els justificants que han de presentar les organitzacions de productors junt amb la sol·licitud d'indemnització comunitària per les fruites i hortalisses retirades del mercat amb destinació a alimentació animal i biodegradació, d'acord amb el Reglament (CE) 103/2004, pel qual s'establixen les disposicions d'aplicació del Reglament (CE) 2.200/1996, en allò que afecta el règim d'intervencions i de retirades del mercat en el sector de fruites i hortalisses.
  
2. Els productes inclosos en l'àmbit d'aplicació d'esta orde són els relacionats en l'article 1.2 de l'esmentat Reglament (CE) 2.200/1996.
  
Article 2. Compostatge i biodegradació en abocadors autoritzats
  
1. Quan la destinació siga la biodegradació en abocador o el compostatge, el centre corresponent ha de comptar amb l'autorització de l'autoritat competent en matèria de medi ambient per a rebre fruites i hortalisses retirades del mercat amb estes destinacions, així com dels procediments que han de ser aplicats per a produir l'esmentada biodegradació o compostatge.
  
2. Per a poder beneficiar-se de la indemnització comunitària per les retirades realitzades amb estes destinacions, l'organització de productors ha d'aportar les autoritzacions corresponents a partir del moment de la presentació de l'acord de retirada i sempre abans de qualsevol notificació de retirada.
  
 Article 3. Biodegradació en parcel·les agrícoles
  
1. Les organitzacions de productors que pretenguen realitzar operacions de biodegradació en parcel·les han de presentar la sol·licitud, segons l'annex I d'esta orde, davant de les direccions territorials corresponents de la Conselleria d'Agricultura, Pesca i Alimentació. Esta sol·licitud ha d'anar acompanyada de l'acreditació documental del fet que l'escampament en les parcel·les agrícoles indicades ha sigut autoritzat per l'autoritat mediambiental i especificar:
  
a) Que no és possible destinar els productes retirats a alguna de les destinacions establides en l'article 30.1 del Reglament (CE) 2.200/1996, indicant les raons que ho justifiquen i que hauran d'estar basades, entre altres aspectes, en la quantitat i l'estacionalitat dels productes a retirar.
  
b) La identificació de les parcel·les on es durà a terme l'escampament dels productes retirats per a la seua biodegradació.
  
c) L'autorització de l'autoritat mediambiental per a efectuar l'esmentada biodegradació en les parcel·les indicades.
  
d) El compromís a respectar les directrius mediambientals recollides en l'article 4 d'esta orde.
  
2. L'autorització sol·licitada, una vegada efectuades les corresponents comprovacions documentals i, si escau, després de la comprovació de l'adequació de l'explotació, es concedirà pel director territorial competent de la Conselleria d'Agricultura, Pesca i Alimentació i tindrà validesa, com a màxim, fins al final de l'any en què es presente i en esta s'especificaran les quantitats màximes que poden ser retirades mensualment amb eixa destinació.
  
Article 4. Directrius mediambientals per a la biodegradació en parcel·la
  
1. Les organitzacions de productors s'han de comprometre a evitar els possibles riscos ambientals que afecten la contaminació del sòl, la contaminació de les aigües superficials o subterrànies, així com els problemes sanitaris o de males olors, d'impacte visual que poden produir les retirades. Així mateix, s'han de comprometre que les parcel·les triades per a biodegradació complisquen les condicions següents:
  
Contaminació del sòl
  
a) Preferiblement les parcel·les han d'estar formades per un terreny compactat, amb baixa capacitat de filtració (presència de roques argiloses o roca mare calcària pròxima a la superfície).
  
b) En el cas que no es trobe compactat, un contingut mínim d'un 20% d'argiles garantix una baixa capacitat de filtració.
  
Contaminació de les aigües superficials i subterrànies.
  
a) Terreny pla o degudament anivellat, de manera que no es puguen formar escorrenties o corrents de lixiviats; en tot cas, sempre pendents inferiors al 3%.
  
b) Allunyament dels cursos d'aigua superficials i de qualsevol tipus de pou, font, etc., en almenys, 50 metres.
  
c) Prohibició de realitzar estos processos en les denominades zones vulnerables de patir una contaminació per nitrats tant per escolament com per filtració a causa de les activitats agrícoles desenrotllades.
  
 Problemes sanitaris o de males olors, impacte visual i altres.
  
a) Realització de la retirada en una zona apartada, on no existisca trànsit de persones.
  
b) Zona suficientment allunyada de vivendes, nuclis habitats, zones urbanes, vies de comunicació, per a evitar males olors.
  
c) Prohibició d'abocar qualsevol tipus de residu que no siguen les fruites i les hortalisses.
  
d) Compromís d'establir les mesures higienicosanitàries que corresponguen (per mitjà de soterrament dels productes o segellat de l'abocador, per exemple) en el cas que aparegueren molèsties a les persones o a qualsevol altre tipus d'improvís.
  
e) Es vigilarà que l'abocament no afecte la flora i la fauna locals i sempre es duga a terme fora de llocs d'interés natural (parcs naturals, nacionals o sota qualsevol altre tipus de protecció) o interés especial (llocs declarats com d'interés nacional, monuments naturals, etc.)
  
f) Evitar la realització de retirades sobre parcel·les en el cas de pluges que produïsquen tolls en el terreny.
  
g) En general, ha d'existir un compromís permanent per a realitzar un seguiment continu i un control de l'evolució tant dels terrenys com dels residus gestionats.
  
 2. Així mateix, les organitzacions de productors que procedisquen a la realització de retirades s'han de comprometre en la seua distribució en la parcel·la a:
  
a) Una vegada desnaturalitzats els productes mitjançant la destrucció mecànica i després de ser distribuïts en les parcel·les, no han de superar les alçàries següents:
  
- 20 cm de grossària en terrenys que faciliten la filtració (és a dir, de textura predominantment arenosa).
  
- 30 cm de grossària en terrenys on no es facilite la filtració (de textura predominantment franca).
  
- 40 cm de grossària en terrenys que no permeten la filtració (de textura predominantment argilosa o amb presència de roca mare pròxima a la superfície).
  
b) En el cas que els productes hagen sigut desnaturalitzats, sense utilització de destrucció mecànica, per mitjà de la utilització d'un colorant no perjudicial per als sòls admés per la Unió Europea, es permetrà que arriben a unes majors alçàries, perquè al no estar destruïdes prèviament les quantitats a distribuir ocuparien un major volum. En este cas, al distribuir-les per la parcel·la no s'hauran de superar les alçàries següents:
  
- 30 cm de grossària en terrenys que faciliten la filtració (és a dir, de textura predominantment arenosa).
  
- 40 cm de grossària en terrenys on no es facilite la filtració (de textura predominantment franca).
  
- 50 cm de grossària en terrenys que no permeten la filtració (de textura predominantment argilosa o amb presència de roca mare pròxima a la superfície).
  
Així mateix, s'haurà de poder demostrar que el colorant està autoritzat per a ús alimentari animal per la Unió Europea.
  
c) Dosi recomanada: 500-3.500 t/ha i any de residus, en funció del tipus de sòl:
  
- Fins a 500 t/ha i any en terrenys que faciliten la filtració o de textura predominantment arenosa.
  
- Fins a 3.500 t/ha i any en terrenys que no permeten la filtració o de textura predominantment argilosa.
  
d) Establiment d'un temps màxim de permanència dels residus en la parcel·la, transcorregut el qual hauran de ser soterrats. El temps màxim de permanència s'establix en 30 dies.
  
e) Les parcel·les han de ser prou àmplies com per a no tindre que acumular dos retirades consecutives en la mateixa zona de la parcel·la fins que les restes de la primera no hagen desaparegut o hagen sigut soterrats.
  
Article 5. Autoritzacions a ramaders o assimilats
  
1. Els ramaders l'explotació dels quals estiga ubicada al territori de la Comunitat Valenciana que desitgen beneficiar-se del subministrament dels productes retirats en intervenció, per a l'alimentació dels seus animals en estat fresc, hauran de sol·licitar-ho davant de les direccions territorials corresponents de la Conselleria d'Agricultura, Pesca i Alimentació segons l'annex II d'esta orde. S'assimilaran a estos ramaders els parcs zoològics, els titulars de terrenys amb aprofitament cinegètic i la resta d'empreses que disposen de bestiar que puga ser alimentat amb estos productes.
  
La sol·licitud s'ha d'acompanyar de còpia del llibre de registre de l'explotació actualitzat a la data de la presentació de la sol·licitud, en el qual conste l'espècie o espècies animals presents, així com el seu cens. Així mateix, en la sol·licitud s'hauran de fer constar els punts següents:
  
a) El codi de l'explotació d'acord amb el que establix l'article 5 del Reial Decret 479/2004, pel qual s'establix i regula el Registre General d'Explotacions Ramaderes.
  
b) La ubicació geogràfica de l'explotació ramadera o assimilada, indicant el lloc on es vagen a realitzar, si escau, la recepció o depòsit dels productes retirats i la referència de les parcel·les on es produirà l'escampament del producte subministrat, detallant les dades cadastrals d'este.
  
c) La descripció de la forma en què es van a subministrar els productes subministrats als animals.
  
d) El compromís de respectar les directrius sobre mètodes de retirada respectuosos amb el medi ambient establides en l'article 4 d'esta orde.
  
e) Acreditació de disposar de les autoritzacions sectorials emeses per les respectives administracions públiques, quan estes resulten necessàries.
  
f) Que s'adjunta còpia actualitzada del llibre de registre de l'explotació.
  
2. L'autorització de subministrament sol·licitada, una vegada efectuades les corresponents comprovacions documentals i, si escau, després de la comprovació de l'adequació de l'explotació, es concedirà pel director territorial competent de la Conselleria d'Agricultura, Pesca i Alimentació i tindrà validesa, com a màxim, fins al final de l'any en què es presente i en esta s'especificaran les quantitats màximes que poden ser subministrades mensualment.
  
Article 6. Quantitats màximes a subministrar
  
Les quantitats màximes de productes retirats que podran ser subministrades als ramaders o assimilats amb destinació a l'alimentació animal en estat fresc seran les següents, en funció de l'espècie animal de què es tracte:
  
a) Bestiar boví i semblants: 23 quilogram per cap i dia.
  
b) Bestiar boví de llet en el pic de lactació: 18 quilogram per cap i dia.
  
c) Bestiar oví, caprí, remugants salvatges: 4 quilogram per cap i dia.
  
d) Bestiar porcí i suids: 12 quilogram per cap i dia.
  
e) Aus de corral i caça menor: 1 quilogram per cap i dia.
  
Article 7. Retirades amb destinació a alimentació animal en fresc
  
1. Les organitzacions de productors que pretenguen destinar productes retirats del mercat a l'alimentació ramadera en fresc han de formalitzar un compromís amb un ramader destinatari que haja sigut prèviament autoritzat, segons l'annex III d'esta orde que inclou almenys la informació següent:
  
- Identificació completa de les parts o els seus representants autoritzats (CIF o NIF), i fotocòpia d'estos documents.
  
- Número de cartilla ramadera del comprador.
  
- Productes, quantitats i períodes de subministrament mes a mes.
  
- Espècie del ramat i nombre de caps.
  
- Consum diari per cap.
  
- Import unitari (€/t) amb dos decimals, a abonar pel ramader pels productes rebuts.
  
- El ramader o el seu representant ha d'especificar, si escau, els compromisos que tinguen subscrits amb altres organitzacions de productors, les quantitats que incloguen i si compten amb les corresponents autoritzacions.
  
- L'especificació de la part a què correspon el pagament de les despeses de transport.
  
- No sobrepassar amb les quantitats retirades la quota màxima que es recull en l'autorització.
  
- Sotmetre's ambdós parts als controls de la Conselleria d'Agricultura, Pesca i Alimentació.
  
En el cas que l'explotació ramadera estiga ubicada fora de l'àmbit territorial de la Comunitat Valenciana, el ramader ha de sol·licitar l'autorització de l'òrgan competent de la comunitat autònoma on estiga ubicada l'explotació per a rebre productes procedents d'operacions de retirada del mercat i fer-li arribar esta autorització a l'organització de productors interessada que haurà d'aportar-la junt amb el compromís firmat amb el ramader.
  
3. Una vegada rebut el compromís i comprovat que el ramader disposa de la corresponent autorització per a rebre productes procedents d'operacions de retirada la direcció territorial examina el seu contingut i basant-se en este comunica per escrit a l'organització de productors el vistiplau a l'esmentat compromís, bé delimitant algun dels seus aspectes o bé concedint-li, si falta algun dels punts del contingut mínim recollits en el punt anterior, un termini de 10 dies per a la seua esmena.
  
Article 8. Justificació de la destinació final dels productes
  
Les sol·licituds de pagament de la indemnització comunitària per les retirades del mercat de productes hortofructícoles, d'acord amb allò que s'ha establit amb el Reglament (CE) 103/2004 han d'incloure justificants de la destinació final dels productes retirats.
  
En el cas que els productes retirats hagen sigut destinats a un centre de compostatge o abocador autoritzat, el justificant serà una certificació del titular de la instal·lació o document acreditatiu equivalent on figure, almenys:
  
- Nom de l'organització de productors que efectue la retirada.
  
- Identificació del centre de compostatge o abocador.
  
- Lloc i data de lliurament.
  
- Identificació del producte lliurat.
  
- Pes brut i net.
  
- Identificació del representant del centre de compostatge o abocador.
  
- Firma del representant del centre de compostatge o abocador.
  
- Identificació del mitjà de transport.
  
- Identificació i NIF del transportista.
  
- Firma del transportista.
  
Si la destinació ha sigut l'alimentació animal en fresc, el justificant de la destinació final estarà constituït per l'albarà de lliurament, transport i recepció del producte de retirada firmat pel ramader i que haurà de contindre, almenys, la informació següent:
  
- Nom de l'organització de productors que efectue la retirada.
  
- Lloc i data de lliurament.
  
- Identificació del producte lliurat.
  
- Pes brut i net.
  
- Identificació del mitjà de transport.
  
- Identificació i NIF del transportista.
  
- Firma del transportista.
  
- Identificació i NIF del ramader o el seu representant.
  
- Firma del ramader o el seu representant.
  
Article 9. Incompliment de les directrius
  
La Conselleria d'Agricultura, Pesca i Alimentació comprovarà el compliment de les directrius recollides en esta orde en el moment de la realització dels controls de primer nivell establits en l'article 23 del Reglament (CE) 103/2004.
  
En el cas que es detecte l'incompliment reiterat per part d'una organització de productors se li podrà retirar l'autorització per a efectuar retirades a càrrec d'eixa destinació. Així mateix, en el cas que l'incompliment siga conseqüència de l'actuació del ramader autoritzat es procedirà a retirar l'autorització per a rebre productes procedents d'operacions de retirada.
  
DISPOSICIÓ ADDICIONAL
  
No obstant el que s'ha disposat en l'article 4.1, podrà autoritzar-se la biodegradació en parcel·la agrícola o l'escampament amb destinació a alimentació animal en fresc en zones vulnerables sempre que l'organització de productors es comprometa a evitar els possibles riscos ambientals que afecten la contaminació del sòl, la contaminació de les aigües superficials o subterrànies, així com els problemes sanitaris o de males olors, d'impacte visual que poden produir les retirades. En particular, s'han de comprometre al fet que les parcel·les triades complisquen les condicions següents:
  
- Que el terreny es trobe compactat o que, almenys, tinga un contingut mínim d'un 40% d'argiles, que garantix una baixa capacitat de filtració.
  
- Que el terreny siga pla o degudament anivellat, de manera que no puguen formar-se escorrenties o corrents de lixiviats; en tot cas, sempre pendents inferiors al 2%.
  
- Que es troben allunyades dels cursos d'aigua superficials i de qualsevol tipus de pou, font, etc., en almenys, 100 metres.
  
DISPOSICIÓ DEROGATÒRIA
  
Queda derogada l'Orde de 16 de gener de 2004, de la Conselleria d'Agricultura, Pesca i Alimentació, per la qual es regula la utilització per a l'alimentació animal en estat fresc dels productes retirats del mercat en el marc del règim comunitari de les intervencions en el sector de les fruites i hortalisses.
  
DISPOSICIONS FINALS
  
Primera
  
El sotssecretari de la Conselleria d'Agricultura, Pesca i Alimentació dictarà les disposicions necessàries per a l'aplicació del que disposa la present orde.
  
Segona
  
Esta orde entrarà en vigor el dia 1 de gener de 2006.
  
València, 9 de gener de 2006
  
El conseller d'Agricultura, Pesca i Alimentació,


Còpia Permalink ELI